- Tuni Bidi Dabego Po Elalubo Buku Si
- ←
- 30
- →

30
Augwaligo te Pasova sogo bidabo dola sali
1 Te king Hesekiago te Israel we bidibolo, me Juda we bidi augwali sese te Jerusalemba Genuai Bidigo tempel beba sisinagasomainu po olama tolali, te Godigo Israel Dabe Augwali Isipde Bugagia Bidimainu Sula Tagalali Sogo kone paliyu nai ulama tuainogo. Te sogo nogi augwaligo Pasova wabo. Tama me ma agai pas dabe te Efraim we bidi hanibolo me Manase we bidi hanibolo tolali. 2-3 Augwaligo te nai namba wan poluade ulugi dao. Tiali goli pris bidi hauwa augwali augwa digi Godigo gedude wiegi yai pedalobo kolesaga yai menio. Tama me ma te we bidi augwali Jerusalemba sisinagasobeo. Tama tibaso, king aga ofisa dabe me te we bidi augwaligo te nai te namba tu poluade tuaibao po dąų wali. [Nam 9:9-11] 4 King me te we bidi augwaligo te pode usu dao olama, deli homu yali. 5 Tama tialima augwaligo po te Israel bulu tigidali badu te po olama tolali. Te taun Berseba te saut badu gagalama, pelama, te not badu te taun Danba usu nigi pali, tama augwaligo tigidali we bidi sese tama augwali Jerusalemba sisinagasao po wali. Te Genuai Bidi, Israel dabego God, agai augwali Isip bulude bugagia bidimainu sula tagalali te Godide kone palebo genuai sogo nai ulubo sogo te nogi Pasova wabo, te Godigo bomai pogo te po wai dao, te tigidali Israel dabe te nai ulama tuainu sisinagasao po wai dao. Tiali goli augwali mebago naga te bomai po wali peyu yali dao, polobadu.
6 King dali, aga ofisa dabe dali, augwaligo te pas asęnama, te pas te tigidali Israel dabebolo me Juda dabeba te pas sela pao po wali, te pas te bidi mebabolo mani augwaligo sela pomainu. Te pas tomode elaluali po dabe da e tama po elaluali, “Dage Israel hani dwasianu hani dabe te Asiria dabe kingo dolisąma yali bage, dagego odiąo. Dage Genuai Bidiba ma asiąo, te dago wąįgo God, te Abraham me Aisak me Jekopgo God. Tialima dagego tama tiali da, teda Genuai Bidi aga dage dali bidagasaibao. 7 Dagego duga aya me duga ama dedego yali dwai kolesaga tiwai igimio. Augwaligo dago wąį dabego Godiba tudi ola mawai dao, te dago wąįgo Genuai Bidi. Tama Godigo augwali dene genuagia mu menama, tama augwali mu dolai dao. Te sę dabe yali duga digi suai dao. 8 Dagego duga wąį dabego yali dwai kolesaga tiwai ma igio. Menio. Dagego duga digi duga Genuai Bidibolo maiąo. Tama dage Jerusalemba pelama, tama Genuai Bidi dago God agaba lotu wagi piąo. Te aga digi aga tempel be tigidali sogo elalua paiba wali, te bede. Dagego te tama tiyu da, teda agai dage dali sębę me egobeo. 9 Dagego koneani, te boi bidi dabego dage aiyaba elaluama, tama dagego hani meba kalabus elama, augwa buluba odasa pai dao. Tiali goli dage Genuai Bidiba ma asiyu da, teda agai te boi bidi dabego dagego te hani dabe hobede emainu ilama, tama augwaligo te dagego hani ma tagala palama duga tǫba ma asaibao. Genuai Bidi dago God aga te hobede iyu homu nagame ebo God dao. Tialima dagego homu begelama agaba ma asali da, teda agai dage ma selama, tama agai dage tudi ma ola magobeo,” te po asęna tama tolali.
10 Tialima te bidi dabego te pas dabe selama, te Efraim hanigo tǫde elalubo taunba sela peyu, me Manase hanigo tǫba sela pobadi, me Sebulungo hanigo tǫba te not badu sela pobadi yali. Tama augwaligo kingo po te we bidibolo pusali. Tiali goli te we bidi augwaligo te po odobo hagela elama, augwali gisugu dwai mu olama, tama augwaligo te po pusali bidi dabe posobo po wali. 11 Tiali goli te Aser hani bidi meba, me Manase hani bidi meba, me Sebulun hani bidi mebago te po odama, tama augwaligo augwa digi Genuai Bidigo gedude aiyaba elaluainu augwali Jerusalemba pali. 12 Tama God aga digi Juda dabe homu deli elama augwaligo te king aga ofisa dabe dali augwaligo po wali pelama, Jerusalemba sisinagasomainu ilali. Tama augwali Jerusalemba sisinagaselama, tama augwaligo te genuai nai ulali, te bomai pode wali gilama tama tiali.
Te Pasova sogo kone palobo nai ulali
13 Tialima te namba tu poluade te we bidi hani geninama mu augwali te Jerusalemba sisinagasali, te Yis Meni Yai Bret Ulabo Genuai Sogo. 14 Te augwali sese tama sisinagasobo si, teda augwaligo te tibo god dabego alta te Jerusalemde elaluali alta dabe hųgia sągi pali. Tama me ma augwaligo te we bidigo te wiegi yai denami hano holobo te alta me augwaligo sela sągi pali. Tama augwali te alta dabe sese tama selama, augwaligo te Kidron wę odogo malu buluba sągi pali. 15 Tama te namba tu poluago 14 deide augwaligo te sipsip kibu gǫų dabe elali. Te genuai sogo te Godigo te Israel Dabe Augwali Bugagia Bidimainu Tagalali sogo kone paliyu te Pasova ofa ebo sipsip elali. Tama te pris dabe me Livai dabe augwaligo augwa digi Genuai Bidigo gedude wiegi yai pedalobo kolesaga wali pelama ebeo, hasia bolo. Tama megi da, augwali hale dwai mu yali, tama augwaligo augwa digi wiegi yai pedalobo kolesaga ma igi pali. Augwali wiegi yai polo pedelama da, teda augwaligo te isigo mu dela silibo ofa sese te Genuai Bidigo beba selasa pali.
16 Te pris dabe me Livai dabe augwaligo Moses Godigo sę bidigo augwalibolo mani bomai po wali pelama, tama augwali augwaligo gesabidiba te Genuai Bidigo tempel beba dologi pali. Tama te Livai dabego te ofa kaneme selama pris dabebolo mani, tama te pris dabego te kaneme te alta daiba sąsąga pali. 17 We bidi hauwago augwa digi augwa Godigo gedude wiegi yai pedalobo kolesaga yai menio. Tama tibaso, augwaligo augwa ofa yabo sipsip kibu gǫų elabo usu meni yai. Tialima te Livai dabego te we bidigo sipsip kibu gǫų dabe elama, tama Genuai Bidigo nai dolo mu dao olama mu sa muani. 18-19 Tialima te we bidi tigidaligo te ofa yali sipsip tuali. Tiali goli augwali hani geninama augwaligo augwa digi Godigo gedude wiegi yai pedalobo kolesaga bolo hasia ebeo, te bomai pode wali gilama. Te we bidi augwali hauwa wiegi yai ebeo. Augwali te Efraim hanidu asiyu, me Manase hanidu asiyu, me Isakar hanidu asiyu, me Sebulun hanidu asiyu yali. King Hesekiago te we bidi augwa digi augwa wiegi yai pedalisąma yali te we bidi kone palama, tama agai e tama gedu haluasa po wali, “O Genuai Bidi, dago wąį dabego God, nago koneani, te e we bidi augwaligo nago bomai po wali peyu augwaligo augwa digi hasia nago gedude wiegi yai ebo kolesaga wali pabeo, tama augwali nago beba asali dao. Tiali goli augwaligo nageba aselama, nageba lotu wagasabo homu genuai mu ebao. Genuai Bidi, nage wiegi yai mu dao, tama nago te we bidigo sęgę sela sąyao,” wali. 20 Tama tialima, Genuai Bidigo Hesekiago gedu haluasa po wabo odama, agai te we bidigo sęgę sela sąyani, tama agai augwali dolobeo.
21 Te we bidi augwali te Yis Meni Yai Bret Ulubo Genuai Sogo augwali nogo a naga olama me badu nogo si sogo, te 7 tama bidali, tama augwali tigidali wiegi yai homu mu yali. Tama te Livai dabe me pris dabe augwaligo Genuai Bidigo bede te gasagi yai ų wabo gita dabe siyu elama eliyu, Genuai Bidigo nogi ugwaba sali. Te tobage gita dabe hǫą genuai bomona mu wabo dao. 22 Te Livai dabe augwaligo te lotu wabode me Genuai Bidiba ofa ebode augwaligo wiegi yai sę mu yali. Tama tibaso Hesekiago augwalibolo wiegi yai homu ebo po wali. Te we bidi augwali lotu weyu te nai ulubo sę idubadi, te 7 sogo tama bidali. Tama augwaligo God dali homu deli ebo ofa yali. Tama augwaligo gedu haluasa po weyu Genuai Bidi augwa wąįgo Godibolo buba hwi po wali.
Augwaligo lotu wabo bubuga te 7 waboba digilali
23 Te nogo a naga olama si, te 7 sogo te Yis Meni Yai Bret Genuai Sogo siligi pali. Tialima te we bidi augwaligo te lotu wabo bubuga gasav 7 sogo ma bidaibao po mia sali. Tama tialima augwali te lotu weyu, wiegi yai homu pemene idubadi te 7 wabo sogo ma bidali. 24 Tama king Hesekiago 1,000 kau kibu omai mayu, me 7,000 sipsip kibu mayu, me aga ofisa dabego 1,000 kau kibu omai me 10,000 sipsip kibu te we bidibolo augwali ofa emainu mani. Tama te sogo pris bidi dabe hauwa augwaligo augwa digi Godigo gedude wiegi yai pedalobo kolesaga yali. 25-26 Tama te pris dabe me Livai dabe me Juda we bidi me te Israel tǫ badu asali we bidi, te not badu asali we bidi me gasa kantri we bidi te Juda dabe dali bidibo me Israel dabe dali bidibo me, augwali sese Jerusalemde bidiyu augwali wiegi yai homu pemene mu yali. Magi baso meni, te tobage sę te Jerusalemde me yai menio, te king Solomon te Devitgo ogwa bidalidu gagalama megi eba usu nagasali. 27 Tama nosali te Livai hanigo pris bidi dabe doligiluama, tama Godibolo te we bidi wiegi yai sę ilao olama hanalu wali. Tama God dagalude bidiyu, aga wiegi yai bulude bidiyu, tama agai te pris dabego gedu haluasa po wabo odali.

- Tuni Bidi Dabego Po Elalubo Buku Si
- ←
- 30
- →

© 1987, 2001 WBT