- Profet Esekielgo Po Asęai Buku
- ←
- 14
- →

14
Godigo te tibo god dabeba lotu wabo bidi dabe godolo homu me egobeo
1 Te Israel tobolu bidi dabe mebago te homu sęgę me deli elaluali. Tibaso, augwali ena pąba duayagaselama, enabolo hanalu, te Genuai Bidigo mena homu elalubo, te hania koneainu yai dao. 2 Tialima, Genuai Bidigo enabolo te tama po wali, 3 “Tǫde bidio, te bidi dabe augwaligo te tibo god dabeba sesemane homu kone elama, te augwaligo sęgę genuai pedelali. Tialima, augwaligo te tibo god dabe homu godola pelama, te augwali tagalabo homu me ebeo. Tialima, augwali odolali naga asali. Eno augwaligo hanalubo po wei me ponogobeo,” te po wali.
4 “Augwaligo te kolesaga ebaso, megi nago ena God Genuai Bidigo e po te tobolu bidi augwaliba mao. Te Israel bidi me deligo te tibo god dabeba naga homu kone elama, tama agai te sęgę page elalubo kolesaga tagalobo homu isąbadi, te aga profet me deliba aselama, te eno homu kolesaga koneainu enaba hanalu wagasobaso da, teda eno po agade elalubao. Te agai tibo god hauwaba lotu wabo eno homugo te koneama, te eno homu kolesaga mu te agaba ola mawaibao,” po wai dao. 5 “Te Israel dabe augwaligo eno homu kolesaga mu konebo si da, augwaligo te tibo god dabeba homu konebo homu ebo tagalama, te augwaligo ena deliba naga homu konealuaibao. Augwaligo tama timainu eno megi e po obao.”
6 “Tama tialima, eno homugo nago te Israel dabe augwaliba te tama po walao. Ena God, Genuai Bidi, eno dagego te tibo god dabe wali pabo te eno hagela homu mu ebao. Tialima, dagego ge neyu, te dwai nai dabe tagalama, tama dage enaba ma begasa asiąo,” wali.
7 “Te dage Israel bidi me deligo, ma te dage dali bidagasali gasa tǫ kantri bidi me deligo me, agai ena tudiba munama, te tibo god dabeba naga homu kone elama, tama aga sęgę sali sę page tagalabo homu isąbadi, te nosali aga pelama, te profet me deliba eno homu kolesaga koneainu hanalugi pobaso da, teda ena Genuai Bidigo eno homu kolesaga mu ola mawaibao,” po wali. 8 “Te eno agade boi bidi elama, te eno hani we bidide aga ela gudulaibao. Tama dage Israelgo eno te sę agaba ebo sulama, tama dagego te po waibao, ‘Genuai Bidigo te tiwai sę aga tudiba mubo bidi daba yalio.’ Eno te tiwai sę ebo si da, teda dagego te tiwai bugagia koneaibao, ena digi ena Genuai Bidi da po waibao” wali.
9 “Te tobage bidi me deligo te profet homu bega sabo po obaso, te profetgo po me deli agaba pusa mawai baso da, teda te sę page e tiwai, ena digi eno te profet bidigo homu kone tuą palobaso, agai te po pusubao. Tama te profet bidibolo eno dwai dene menama, te eno hani we bidide aga ela gudulaibao,” te tiwai po wali. 10 “Eno te deli tigi poąi dwai dene mabo sę te profetba eyu, te profetba pali bidiba me te tiwai dene mabo dwai sę yaibao,” te po wai dao. 11 “Eno te tama tiwai sę ebogo te dage Israelgo sunumi palibao, te dagego ena tudiba munu me musiąma, te dagego sęgę sabo sę me isąma, tama dage eno gedude meda yai me pedalugobeo. Te dage eno we bidi dolo pedelama, te ena dagego God bidaibao. Ena God Genuai Bidigo eno te po wai dao,” wali.
Godigo tigidali deli deli bidigo dwai sęgę sabo subo dao
12 Genuai Bidigo enabolo te tama po wali, 13 “Tǫde bidio, te tǫ kantri me deli we bidi dabego te sęgę selama, te augwaligo haliga enaba mu musiąbaso da, teda eno te tǫ kantriba dwai dene mayu, te eno augwali nai sǫą pabo sę mu ilaibao. Te eno tigidali we bidi dabe, me te hasa sibi te nasi dwai mu ebo sę ilama, te augwali isaibao. 14 Te Noa, me Danel, me Jop, te wiegi yai bidi sela te tǫ kantride bidigi sogo da, te tagalao, eno te sela bidide homu kone elama te dwai sę ebo we bidi augwaliba eno olo tau mabo wiegi yai kolesaga me igi menio. Menio. Te doloba pai bidi sela naga bugagia bidimainu eno sula tagalaibao, tama te we bidi augwali da isimainao homu igi dao. Ena God Genuai Bidigo eno te tama po wai dao.” * Te Noago po te buku Gag Dąį 6-9 tede elalubao, te Jopgo po te Jop aga bukude elalubao. Te Baibel bukude te bidi Danelgo yali sę po dabe asęani me elalubeo.
15 “Ma, eno te bulu uni hasa dabe te tǫ kantriba tagala palama, te we bidi dabe augwali ela mumainu yaibao. Tama te badu pabo homu yali bidi meni yaibao,” te po wai. 16 “Tama te Noa, me Danel, me Jop te tǫ kantride bidigi sogo da, te tagalao, eno te sela bidide homu kone palama te olo mu tau mabo wiegi yai kolesaga te dwai sę ebo we bidi dabeba me egobeo. Te bidi selago augwa wai dabe digi tau me sigi menigi dao. Menio. Eno te sela bidi naga sula tagalama, bugagia bidaibao, te we bidi augwali da, isimainao. Tama te tǫ da, olo bulu pesage elalu, te genuai dulu bulu elalueibao. Ena God Genuai Bidi, ena te sesemane sogo bidada paibao, tama eno te po da mu po wabo dao,” wali.
17 “Ma, eno boi bidi dabe te tǫ kantriba hwįgi pomainu tagala palama, tama augwaligo te we bidi dabe mu ela siminama, te hasa dali elaiba,” wai dao. 18 “Tama te Noa, me Danel, me Jop te tǫ kantride bidibadi goli, tagalao, te augwali selago augwa wai dabe digi tau me sogobeo. Eno te bidi sela naga bugagia bidimainu sula tagalu, te we bidi augwali da isaibao. Ena God Genuai Bidi, ena da sesemane sogo bidada paibao, tama eno te wabo da mu dao,” te po wai.
19 “Ma, eno te dwai gasi te tǫ kantriba tagala palama, te eno haliga sębę yali usu nainu, te we bidi dabe me, te bulu hasa dabe dali elabo homu ebao. 20 Tialima, tagala, te Noa me Danel me Jop te tǫ kantride bidibadi, te bidi selago augwa wai dabe digi tau me sogobeo. Menio. Te wiegi yai bidi sela naga bugagia bidimainu yaibao. Ena God Genuai Bidi, ena sesemane sogo bidibao, tama eno te wabo po te mu po dao.”
21 “Tialima, ena God Genuai Bidi, eno tama po obao. Eno te tobage dwai nai me si me si tigidali te Jerusalemba tagala palama, te Jerusalemba dwai dene mabo sę elama, te augwali mu dolomainu ilaibao. Te boi bidi dabe eno augwaliba hwįgi pomainu tagala palama, te eno augwali nai sǫą palobo sę mu ilama, tama eno te bulu uni hasa dabego augwali elemainu tagala palaibao, tama eno te dwai gasi augwaliba tagala palaibao. Te tama tebo kolesagade eno te we bidi dabe augwali me, te hasa dabe dali, ela silaibao,” te po wai dao. [Ped 6:8] 22 “Tialima, te sogo te dolisąwani Jerusalem bage meba, te boi bidi dabego augwali te dage bidibo buluba odasa asaibao. Tama augwali dage dali bidibo sogo, te dagego augwaligo dwai kolesaga ebo bugagia osola suao. Te dagego augwalide hobede me egobeo. Menio. Te dagego koneama, te Jerusalem augwaligo kolesaga dwai mu ebaso, te eno augwali dolai yabo, te homu dagego yaibao,” wai dao. 23 “Dagego te tiwai tama koneama, eno odolali augwali me dolobeo. Menio. Te eno augwalide yali sę page mu elalubao. Ena God Genuai Bidi, eno te po wai dao,” wali.

- Profet Esekielgo Po Asęai Buku
- ←
- 14
- →

*14:14: Te Noago po te buku Gag Dąį 6-9 tede elalubao, te Jopgo po te Jop aga bukude elalubao. Te Baibel bukude te bidi Danelgo yali sę po dabe asęani me elalubeo.

© 1987, 2001 WBT